笑看天下:餐飲業亦應自我反省
財金官員喺網誌貼文,指本港經濟第一季保持平穩增長,訪港旅客人次超過1,100萬,宏觀形勢為本地零售、餐飲及運輸業界帶來一定的支持,但業界同時面對訪港旅客消費模式改變,以及部分港人增加北上消費等帶來影響,減弱對前景的信心。財金官員又指「藝術三月」嘅活動吸引數以萬計市民和遊客參加,有利吸引更多商務活動和旅遊消費;估計每150萬名旅客可為香港帶來約30億元收益,為不同行業創造積極正面嘅環境和氣氛。但事實似乎並不如財金官員所說般樂觀及正面。
呢,復活節長假期首3日,約有150萬人次港人出境,飲食業生意大受影響,單係3月31日就有逾10間店舖結業,其中有間位於土瓜灣嘅平民扒房,經營逾40年,老闆話香港欠缺消費氣氛,每逢假日生意反而更差,期望港人能自救;灣仔亦有一間經營咗15年嘅中式酒樓結業,老闆就指「飲食業這樣困難,點做都死」。
店舖執笠潮引來市民關注,網上嘅「全港店舖執笠結業消息關注組」於短短一星期,由不足一萬名成員急升至12.4萬人,網民分享店舖執笠意見,大多數彈消費太貴、服務態度差、食品質素唔好;有網民甚至指商家喺經濟好時又要賺到盡,依家經濟環境差面臨執笠係「抵死」,揚言北上消費或到外地旅遊,亦不會與香港商戶「共度時艱」!
何以咁大仇口?老朽覺得餐飲業亦有必要反省,除了服務差收費貴,食品質素太求其亦不容忽視,老朽吃過一客蛋牛治竟然蛋還蛋,仲要薄到張紙咁,罐頭鹹牛肉就咁塗抹上去,你話邊會有「口感」;更惡劣的是那杯奶茶,隻杯有陣漂白水味!阿哥,咁都收40個大洋,老朽一氣之下,回家自己煮!